ኢትዮጵያና ግብጽ በህዳሴ ግድብ ዙሪያ የተጀመረውን የሶስትዮሽ ውይይት ለመቀጠል ተስማሙ
 – የኢትዮጵያና ግብፅ መሪዎች በታላቁ የህዳሴ ግድብ ዙሪያ የሚያደርጉትን የሶስትዮሽ ውይይት በአጭር ጊዜ ውስጥ ለመቀጠል ተስማሙ፡፡ጠቅላይ ሚኒስትር ኃይለማሪያም ደሳለኝ እና አዲሱ የግብጽ ፕሬዚዳንት አብዱል ፈታህ አል ሲሲ ባሳለፍነው ሐሙስ ለአፍሪካ ሕብረት ስብሰባ በኢኳቶሪያል ጊኒ፣ ማላቦ በተገናኙበት ጊዜ ተነጋግረዋል፡፡ሁለቱ መሪዎች በአገራቱ ሁለትዮሽ ግንኙነት ዙሪያና በአባይን ወንዝ ጉዳይ ውይይት ማድረጋቸው ተጠቁሟል፡፡የሁለቱ አገራት የጋራ ተጠቃሚነትን ለማረጋገጥ በውይይትና አብሮ መስራት መርህ ላይ የተመሰረተ ግንኙነት ሊኖር እንደሚገባ መሪዎቹ መስማማታቸውን ከመሪዎቹ ውይይት በኋላ የወጡ መረጃዎች አመልክተዋል፡፡የታላቁ የኢትዮጵያ ሕዳሴ ግድብ ግንባታ በአባይ ወንዝ ላይ መጀመርን ተከትሎ በሁለቱ አገራት መካከል የነበረው ግንኙነት መቀዛቀዝ አሳይቶ የነበረ ቢሆንም ከቅርብ ወራት ወዲህ ግን ግንኙነታቸው እየተሻሻለ መጥቷል፡፡ኢትዮጵያና ሁለቱ የታችኛው የአባይ ተፋሰስ አገራት ግብጽና ሱዳን የዓለም አቀፉ የባለሙያዎች ቡድን ግድቡን አስመልክቶ ያወጣውን የምክር ሃሳብ ለመተግበር የሶስትዮሽ ኮሚቴ ማዋቀራቸው ይታወሳል፡፡ ከሶስት ዙር ውይይቶች በኋላ ግን ግብጽ ውይይቱን አቋርጣ ነበር፡፡በውይይቱ የኢትዮጵያ መንግስት ግድቡ በግብፅ ውሃ አጠቃቀም ላይ የሚያስከትለው ጉዳት ካለ ለመከላከል፤ በግብጽ መንግስት በኩል ደግሞ የኢትዮጵያን የልማት ፍላጎቶች ያገናዘበ ገንቢ የሆኑ ግንኙነቶችን እንዲፈጥር ተስማምተዋል፡፡ከዚህ በተጨማሪም ሁለቱ አገሮች በውሃ አጠቃቀም ዙሪያ የዓለም አቀፍ መርሆችን እንደሚያከብሩ ከስምምነት ላይ ደርሰዋል፡፡